‘Sean is ŉ wonderwerk’, eerste foto’s ná verbande af isSean Smith Dinsdag in die Milpark-hospitaal. Foto: Verskaf “Sean se gesig was gebrand en vol sere, maar nou lyk dit weer mooi. Dit is niks anders as ŉ wonderwerk nie”. Só beskryf Amoré Jooste, ŉ gesinsvriendin en familiewoordvoerder, Dinsdag Sean Smit (16) se vordering presies ŉ maand en ŉ dag nadat hy so erg in ŉ fratsongeluk met petrol gebrand het dat hy dae lank in ŉ kritieke toestand was en onder verdowing gehou moes word. Sean is Sondagaand uit die brandwaakeenheid van die Milpark-hospitaal in Johannesburg ontslaan en die gesin is vir die eerste keer weer toegelaat om ŉ foto van hom met ondersteuners te deel, aangesien hulle nie toegelaat is om foto’s te neem in die waakeenheid nie. “Die verbande aan sy gesig is al ŉ ruk gelede afgehaal en hy herstel so vinnig dat dit ŉ wonderwerk is. Aanvanklik het sy dokters gedink hy sou ŉ veloorplanting aan sy nek en hande moes kry, maar hy het so goed herstel, dit lyk asof dit nie meer nodig gaan wees nie.” Jooste het gesê Sean se bors is nog met verbande bedek, aangesien sommige van die wonde infeksie gekry het. “Sy dokters sal oor die moontlikheid van verdere velskraping en ŉ veloorplanting besluit sodra die infeksie weg is.” Wanneer Sean se wonde beter lyk, sal hy na ŉ rehabilitasiesentrum oorgeplaas word as deel van sy lang pad na volkome herstel. Mé-Lissa Smith, Sean se ma, het al Sean se ondersteuners bedank vir hul gebede, boodskappe en oproepe. “Ek waardeer dit opreg. Ek kan net sê ons dien ŉ groot God van wonders. Ek kan nie wag om my getuienis met almal te deel nie,” het sy gesê. Maroela Media het vroeër berig Sean, ŉ leerder en inwoner van Theresapark in die noorde van Pretoria, het op 17 Oktober derdegraadse brandwonde aan sy hande, ken, nek en gedeeltes van sy rug, bors en arms opgedoen, toe sy hemp aan sy lyf aan die brand geslaan het in ŉ fratsongeluk met petrol. Hy het ook inwendige brandwonde opgedoen toe hy vlamme ingeasem het. Hy is na die Unitas-hospitaal in Centurion geneem, waar dié private hospitaal hom op hul onkoste behandel het voordat hy na die Dr. George Mukari-staatshospitaal oorgeplaas is toe daar ŉ plek oopgegaan het. Daar is egter nie ŉ brandsorgeenheid by dié hospitaal nie en geld is ingesamel om hom na ŉ private hospitaal oor te plaas. Sy verhaal het talle mense se harte aangeraak nadat dit in die media en op Jacaranda 94.2 se oggendprogram, The Complimentary Breakfast, se gewilde Good Morning Angels-insetsel gedeel is, waarna die publiek hul beursies oopgemaak het. Genoeg geld is ingesamel om hom na Milpark-hospitaal in Johannesburg oor te plaas. Die fondsinsameling duur egter voort om vir toekomstige onkostes te betaal, aangesien Mé-Lissa, ŉ enkelma van vier kinders, nie ŉ mediesefonds het nie. Lees vorige berigte oor Sean Smith op Maroela Media.